引泉詩
作者：陸龜蒙
朝代：唐

paragraphs: 上嗣位六載，吾宗刺桐川。
余來拜旌戟，詔下之明年。
是時春三月，繞郭花蟬聯。
嵐盤百萬髻，上插黃金鈿。
授以道士館，置榻於東偏。
滿院聲碧樹，空堂形老仙。
本性樂凝淡，及來更虛玄。
焚香禮真像，盥手披靈編。
新定山角角，烏龍獨巉然。
除非淨晴日，不見蒼崖巔。
上有拏雲峰，下有噴壑泉。
泉分數十汊，落處皆崢潺。
寒聲入爛醉，聒破西窗眠。
支筇起獨尋，祗在牆東邊。
呼童具畚鍤，立鑿莓苔穿。
灇淙一派墮，練帶橫斜牽。
亂石拋落落，寒流響濺濺。
狂奴七里瀨，縮到疎楹前。
跳花潑半散，湧沫飛旋圓。
勢束三峽挂，瀉危孤磴懸。
曾聞瑤池溜，亦灌朱草田。
鳧伯弄翠蘂，鸞雛舞丹煙。
凌風捩桂柂，隔霧馳犀船。
況當玄元家，嘗著道德篇。
上善可比水，斯文參五千。
精靈若在此，肯惡微波傳。
不擬爭滴瀝，還應會淪漣。
出門復飛箭，合勢浮青天。
必有學真子，鹿冠秋鶴顏。
如能輔余志，日使疏其源。